હજુ તો હું આ અણધાર્યા વિસ્મયમાંથી નીકળ્યો પણ ન હતો કે અચાનક ક્યાંકથી કૂતરાઓનું એક ટોળું આવી પહોંચ્યું અને વિલક્ષણ રીતે વાછરડા અને એની મા પાસે જવા લાગ્યું. થોડી વારમાં કૂતરાઓ વાછરડાને પકડીને ઘસડવાની કોશિશ કરવા લાગ્યા. બિચારી ગાય ! લોહી નિંગળતી, થાકેલી ગાય કૂતરાઓને દૂર હટાવવાની કોશિશ કરી રહી હતી. એ ટોળામાં સાતથી વધુ કૂતરાઓ હતા અને કોઈ કોઈ તો ખાસ્સા હિંસક અને ભયાનક પણ હતા. મેં તરત જ ઝાડની એક ડાળખી ઉપાડી અને કેટલાક પથ્થરો ભેગા કરીને કૂતરાઓ તરફ ફેંકવા માંડ્યા. આમ મેં એમને વાછરડા પાસેથી દૂર હટાવ્યા.